31998R1688
L 214/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1688/98 НА СЪВЕТА
от 20 юли 1998 година
за изменение на Регламент (ЕО) № 1749/96 на Комисията относно географското покритие и покритието на населението в хармонизирания индекс на потребителските цени
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 2494/95 на Комисията от 23 октомври 1995 г. относно хармонизираните индекси на потребителските цени (1), и по-специално член 4 и член 5, параграф 3 от него,
като взе предвид предложението на Комисията,
като взе предвид становището на Европейската централна банка (2),
като има предвид, че по силата на член 5, параграф 1, буква б) от Регламент (ЕО) № 2494/95 всяка държава-членка е длъжна да изготвя хармонизиран индекс на потребителските цени (ХИПЦ), като се започне с индекса за януари 1997 г.; като има предвид, че изискването да се изготвят ХИПЦ по никакъв начин не оспорва правото на държавите-членки да публикуват своите национални нехармонизирани инфлационни индекси, които те могат да решат да използват за целите на националната политика;
като има предвид, че Регламент (ЕО) № 1749/96 на Комисията от 9 септември 1996 г. относно първоначалните мерки за прилагане на Регламент (ЕО) № 2494/95 на Съвета относно хармонизираните индекси на потребителските цени (3) определя първоначалното покритие за ХИПЦ, което е ограничено до онези стоки и услуги, които влизат в покритието на всички или почти всички национални индекси на потребителските цени (ИПЦ);
като има предвид, че Регламент (ЕО) № 1687/98 на Съвета от 20 юли 1998 г. за изменение на Регламент (ЕО) № 1749/96 на Комисията относно покритието на стоки и услуги от хармонизирания индекс на потребителските цени (4) дефинира покритието на ХИПЦ като онези стоки и услуги, които се включват в разходи за крайното парично потребление на домакинствата;
като има предвид, че член 3 от Регламент (ЕО) № 2494/95 изисква ХИПЦ да се базира на цените на стоките и услугите, които могат да бъдат закупени на икономическата територия на държава-членка за целите на прякото удовлетворяване на потребностите на потребителите; като има предвид, че тегловните стойности на ХИПЦ изискват хармонизирано определение за тяхното географско покритие и покритието на населението;
като има предвид, че съставянето на индекса на потребителските цени на Паричния съюз (ИПЦВС) и на европейския индекс на потребителските цени (ЕИПЦ) изисква хармонизирано географско понятие за ХИПЦ;
като има предвид, че Статистическият програмен комитет (СПК) не представи становище в срока, определен от неговия председател; като има предвид, че в такъв случай, следвайки процедурата, предвидена в член 14, параграф 2 от Регламент (ЕО) № 2494/95, Комисията следва незабавно да внесе в Съвета предложение относно мерките, които следва да бъдат предприети,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1749/96 се изменя, както следва:
1.
Член 2, буква а), точка 2 се заменя със следното:
„a)2.
„Разходи за крайното парично потребление на домакинствата“ се определят като онази част от разходите за крайното потребление, които се извършват:
-
от домакинства, без разлика на националност или статус на местни лица, и
-
при парични сделки, и
-
на икономическата територия на държавата-членка, и
-
за стоки и услуги, които се използват за пряко задоволяване на личните потребности или желания, и
-
през единия или и през двата сравнявани периода.
Разходите за крайното парично потребление на домакинствата са определени в приложение 1б и следват определенията, дадени в Европейската система на сметките (ESA) 1995, съдържаща се в Регламент (ЕО) № 2223/96 (5).
2.
В член 3 се добавя следният параграф:
„3. За съпоставими се считат ХИПЦ, съставени чрез използването на тегла на подиндекси, които отразяват разходите за крайното парично потребление на подмножество от домакинства, а не на всички домакинства, когато тази разлика на практика се отнася до по-малко от една хилядна част от общите разходи, включени в покритието на ХИПЦ. Всички промени в тегловните стойности, необходими за осигуряване на съпоставимост по смисъла на настоящия параграф, се извършват най-късно до декември 1999 г.“;
3.
В приложение 1б, параграфи 1 и 2 се заменят със следното:
„1. Сектор „домакинства“ се състои от домакинства, които включват всички лица или групи лица (както са определени в ESA 2.76.a и 2.76.b), в частност без разлика на вида на района, в който живеят, положението им по отношение на разпределението на доходите и тяхната националност или статут на местни лица. Той включва лица, живеещи в домакинства на заведения (както са определени в ESA 2.76.b). Не включва фирми.
2. Икономическата територия е, както е определена в ESA 2.05, с изключение на извънтериториалните анклави, разположени в границите на страната, които се включват, и териториалните анклави, разположени в останалата част на света, които се изключват.“
Член 2
Като взема предвид мненията на комитета, създаден с Решение 89/382/ЕИО, Евратом (6), в срок до две години, считано от датата на влизане в сила на настоящия регламент, Комисията изготвя доклад и го представя пред Съвета. В доклада се прави оценка на действието на разпоредбите на настоящия регламент. Съобразно изготвения доклад Комисията може, при необходимост, да внесе в Съвета предложение за изменение на настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 юли 1998 година.